አፍሪካ ሳይንሳዊና አስተማማኝ የሆነ የውሃና የሚትዮሮሎጂ ስርዓት መዘርጋት አለባት
አፍሪካ በአየር ንብረት ለውጥ ምክንያት የሚደርስባትን ጉዳት ለመቆጣጠር ሳይንሳዊና አስተማማኝ የሆነ የውሃና ሚትዮሮሎጂ መረጃ ስርዓት እንደሚያስፈልጋት የአፍሪካ ህብረት የገጠር ኢኮኖሚና ግብርና ኮሚሽን ገልጿል።በሚትዮሮሎጂ ላይ  የአፍሪካ ሚኒስትሮች ጉባዔ ( አምኮሜት) የውሃና ሚትዮሮሎጂ አገልግሎት ፎረም በአፍሪካ ህብረት አዳራሽ እየተካሄደ ነው።የህብረቱን የገጠር ኢኮኖሚና ግብርና ኮሚሽነርን ወክለው በጉባኤው የተገኙት ሚስተር ሁሴን ያምቢ እንዳሉት፤ እኤአ ከ1970 ጀምሮ ከሰሃራ በታች ባሉ የአፍሪካ አገሮች ከአየር ንብረት ለውጥ ጋር ተያይዞ አንድ ሺህ የሚደርሱ ጉዳቶች ተመዝግበዋል። ከሰሃራ በታች የሚገኙ የአፍሪካ አገሮች በአማካይ ከአስራ አንዱ ስምንቱ በአየር ንብረት ለውጥ በሚከሰት ችግር ምክንያት በድህነት ውስጥ እንደሚገኙ የተናገሩት የኮሚሽነሩ ተወካይ፤ ጉዳቱ በተለይ በአፍሪካ ቀንድ አካባቢ የከፋ እንደሆነ ጠቁመዋል።በፎረሙ ላይ የተገኙት የኢፌዴሪ ውሃ መስኖና ኤሌክትሪክ ሚንስትር ዶክተር ኢንጂነር ስለሺ በቀለ በበኩላቸው እንደተናገሩት፤ በአየር ንብረት ለውጥ ምክንያት የሚከሰት ጉዳት አፍሪካ እያስመዘገበችው ያለውን የኢኮኖሚ እድገት እየተፈታተነው ይገኛል ብለዋል።(ኢዜአ)